**HURBILEKO KONPOSTAJE-INSTALAZIOAK ARAUTZEKO AGINDUA EGIN AURREKO GALDEKETA PUBLIKOA.**

Ingurumen, Lurralde Plangintza eta Etxebizitza Sailak agindu-proiektu bat egiten hasteko asmoa du hurbileko konpostaje-instalazioak arautzeko.

Begira dezagun Administrazio Publikoen Administrazio Prozedura Erkidearen Legeko 133. artikuluko 1. atalean (39/2015 Legea, urriaren 1ekoa), eta ikusiko dugu ezen, lege- edo erregelamendu-proiektua edo -aurreproiektua egin baino lehen, galdeketa publiko bat egin beharra dagoela, administrazio eskudunaren web atariaren bidez, bihar-etziko arauaren eragina gehien sumatuko duten norbanako eta antolakunde esanguratsuenen iritzia biltzeko gai hauen gainean:

a) Ekimenaren bidez konpondu nahi diren arazoak.

b) Zein beharrezkoa eta egokia den araua onartzea.

c) Arauaren helburuak.

d) Ea beste konponbiderik badagoen arauketa erabiliz edo beste nolabait.

Horrenbestez, eta agindua idazten hasi baino lehenago, galdera hauek egingo ditugu:

|  |  |
| --- | --- |
| **EKIMENAREN BIDEZ KONPONDU NAHI DIREN ARAZOAK.** | Gaur egun, etxeko konpostajea eta erkidego-konpostajea, kontzeptu modura, bake-bakean ditugu gure artean, baina ez dute onarpen juridikorik, ez dute araubide juridiko propio batek emango liekeen segurtasunik, han prebentzio-jarduera modura egongo bailirateke jasota, zentzu zabalean, konpostaje zentralizaturako instalazioetatik bereizita. |
| **ZEIN BEHARREZKOA ETA EGOKIA DEN ARAUA ONARTZEA.** | 2008/98/EE zuzentarauak dio erkidegoko estatuek saiatu behar dutela, hartu beharreko neurriak hartuz, bio-hondakinak bereizita bil daitezen geroz eta gehiago, helburua izanik konposta egitea eta hondakinok txegostea. Agindu hori Hondakinei eta Lurzoru Kutsatuei buruzko Legean dago garatuta (22/2011 Legea, uztailaren 28koa), 24. artikuluan. Eta, han xedaturik dagoenez, ingurumeneko agintariek etxean eta erkidegoan konposta egitea sustatuko dute, hondakinak kudeatzeko plan eta programen bidez. Eta iritsi gara, horrenbestez, Hondakinak ez sortzeko eta kudeatzeko EAEko 2020rako planera. Han, berariazko helburu modura dago jasota landa-eremuetan autokonpostajea bultatzea eta jende gutxiko bizitegietan erkidego-konpostajea. Erkidego-konpostajeaz ari garelarik, badira administrazio-prozedura batzuk instalazio horiek bete behar dituztenak; EAEn bete beharrekoak, bada, 2015eko urriaren 19ko 1/2015 Jarraibidearen datoz araututa, orduko Ingurumeneko sailburuordeak emanik. Edonola ere, behar-beharrezkoa da bai etxeko konpostajea bai erkidegokoa hobeto definitzea, eta baldintza tekniko batzuk ezartzea, instalazioek derrigor bete beharko dituztenak prebentzio-jarduera modura jo ahal izan daitezen zentzu zabalean. |
| **ARAUAREN HELBURUAK.** | Agindu-proiektuaren helburua EAEko hurbileko konpostaje-instalazioak arautzea da, azken batean, pertsonen osasuna zaintzeko eta lurzoruak, landareak, animaliak eta pertsonak kutsaduratik babesteko.  |
| **EA BESTE KONPONBIDERIK BADAGOEN ARAUKETA ERABILIZ EDO BESTE NOLABAIT.** | Aurreko paragrafoetan azaldu ditugun arrazoiak direla-eta, gure ustez behar-beharrezkoa da gai hau berariaz arautzeko neurriren bat hartzea, eta ez dago beste aukerarik gainera, araurik egon ere ez baitago. |